Lawrence Brownlee
Lawrence Brownlee, f. 1972, amerikansk tenor. Lawrence Brownlee fik i 2001 en universitetsgrad i musik fra Indiana University, USA, blev vinder ved Metropolitan Opera National Council Auditions og debuterede året efter på Virginia Opera i rollen som Grev Almaviva i Gioacchino Rossinis opera Barberen i Sevilla. Derpå startede hans internationale karriere som bel canto-tenor med værker af Rossini, Gaetano Donizetti og Vincenzo Bellini på repertoiret.
Lawrence Brownlees smidige stemme bevæger sig ubesværet helt op i det højeste stemmeleje, hvor han imponerer publikum verden over med sine ekvilibristiske koloraturer. Men han synger også mere moderne musik som fx tenorpartiet i Carl Orffs Carmina Burana fra 1937 (indspillet på dvd i 2004) og partiet som Syme i Lorin Maazels opera 1984, der havde verdenspremiere på Covent Garden i 2005.
Lawrence Brownlees diskografi omfatter desuden bel canto-arier, Rossinis Stabat Mater og flere Rossini-operaer: Barberen i Sevilla, Armida, Askepot og L'Italiana in Algeri.
I 2011 optrådte Lawrence Brownlee for første gang ved en koncert i Tivolis Koncertsal i København, hvor han begejstrede publikum med sin bel canto-sang; siden har han optrådt hvert år samme sted.